Uredba Komisije (ES) št. 444/2003

z dne 11. marca 2003

o spremembi Uredbe Sveta (ES) št. 565/80 in uredb Komisije (ES) št. 800/1999 in (ES) št. 2090/2002 glede predplačil izvoznih nadomestil za kmetijske proizvode

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1766/92 z dne 30. junija 1992 o skupni ureditvi trga za žita [1], kakor je bila nazadnje spremenjena z Uredbo (ES) št. 1666/2000 [2], in zlasti členov 13 in 21 Uredbe ter ustreznih določb iz drugih uredb o skupni ureditvi trgov za kmetijske proizvode,

ob upoštevanju naslednjega:

(1) Ugotovljeno je, da izvoznikove knjigovodske evidence blaga, s katerimi spremlja osnovne proizvode, dane v postopke predfinanciranja in namenjene za izvoz v obliki predelanih proizvodov, katerih predelava temelji na standardnih normativih porabe, ne kažejo nujno pravega stanja obstoječih zalog ter ne omogočajo ustreznih pregledov zahtev, ki veljajo za te proizvode po pravilih Skupnosti. Člen 4(3) Uredbe Komisije (EGS) št. 565/80 z dne 4. marca 1980 o predplačilu izvoznih nadomestil za kmetijske proizvode [3], kakor je bila spremenjena z Uredbo (EGS) št. 2026/83 [4], je treba zato spremeniti tako, da standardni normativi porabe ne veljajo več za predfinanciranje.

(2) Izkušnje kažejo, da pravila ne navajajo ustrezno, kako je treba izvajati fizične preglede na proizvodih, danih v postopke predfinanciranja. Med državami članicami so ugotovljene tudi razlike v načinu vodenja fizičnih pregledov. Da bi dosegli enotno uporabo pravil na tem področju, je treba uvesti minimalno obvezno stopnjo fizičnih pregledov na proizvode, dane v postopke predfinanciranja, ki se izvedejo ob sprejemu plačilne deklaracije; navede se tudi, da je te preglede treba opraviti v skladu s sistemom iz Uredbe Komisije (EGS) št. 386/90 [5], kakor je bila spremenjena z Uredbo (ES) št. 163/94 [6] in Uredbo Komisije (ES) 2090/2002 [7].

(3) Ugotovljeno je, da izvozniki uporabljajo postopke predfinanciranja predvsem za posredno podaljševanje veljavnosti izvoznih dovoljenj. Uredbo (ES) št. 800/1999 z dne 15. aprila 1999 o skupnih podrobnih pravilih za uporabo sistema izvoznih nadomestil za kmetijske proizvode [8], kakor je bila nazadnje spremenjena z Uredbo (ES) št. 1253/2002 [9], je torej treba še enkrat spremeniti glede roka, v katerem osnovni proizvodi lahko ostanejo pod carinskim nadzorom z namenom predelave, in roka, v katerem lahko proizvodi ostanejo v postopku carinskega skladiščenja ali proste cone.

(4) Nadalje bi morale biti zaradi zagotovitve učinkovitega upravljanja trga dokaj hitro znane količine proizvodov, danih v postopke predfinanciranja.

(5) Po spremembi Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [10], kakor je bila nazadnje spremenjena z Uredbo (ES) št. 444/2002 [11], je treba spremeniti nekatera sklicevanja na člene te uredbe, vsebovane v Uredbi (ES) št. 800/1999.

(6) Uredbi (ES) št. 800/1999 in (ES) št. 2090/2002 je treba ustrezno spremeniti.

(7) Zadevni upravljalni odbori niso podali mnenja v rokih, ki so jih določili njihovi predsedniki –

SPREJELA NASLEDNJO UREDBO:

Člen 1

Člen 4(3) Uredbe (EGS) št. 565/80 se nadomesti z:

"3. Glede postopkov nadzora in normativa porabe, morajo za osnovne proizvode veljati ista pravila, kot se uporabljajo v primeru aktivnega oplemenitenja istovrstnih proizvodov, razen pravil za standardne normative porabe.

Normativi porabe, ki se uporabljajo za osnovne proizvode, uporabljene v proizvodnji blaga iz Priloge C k Uredbi Komisije (ES) št. 1520/2000 [12], so navedeni v isti Prilogi."

Člen 2

Uredba (ES) št. 800/1999 se spremeni:

1. v členu 2(1)(h) se "členi 471 do 495" nadomesti s "členi 912a do 912g"

2. člen 10(1) se nadomesti z:

"1. Kadar je proizvod v državi članici izvoza dan v enega od poenostavljenih tranzitnih postopkov Skupnosti za prevoz blaga po železnici ali v velikih zabojnikih, kakor je predvideno v členih 412 do 442a Uredbe (EGS) št. 2454/93, do namembne postaje ali za dobavo prejemniku izven carinskega območja Skupnosti, plačilo nadomestila ni pogojeno s predložitvijo kontrolnega izvoda T5.";

3. členu 26 se doda naslednji odstavek:

"7. Proizvode, za katere je sprejeta plačilna deklaracija, je treba ob sprejetju deklaracije fizično pregledati in sicer z reprezentativno izbiro najmanj 5 % sprejetih plačilnih deklaracij.

Uporabljajo se člen 3 Uredbe (EGS) št. 386/90 in člen 2(2), členi 3, 4, 5, 6, 8(1) ter (2), prvi pododstavek člena 11 in Priloga I k Uredbi Komisije (ES) št. 2090/2002 [*] UL L 322, 27.11.2002, str. 4.. Vendar pa, v primeru da so proizvodi dani v postopke predfinanciranja in namenjeni za izvoz po predelavi, fizični pregled zadeva le količino in vrsto proizvoda."

4. člen 28(6) se nadomesti z:

"6. Rok, v katerem osnovni proizvodi lahko ostanejo pod carinskim nadzorom z namenom predelave, je enak ostanku veljavnosti izvoznega dovoljenja.

Kadar za izvozni potrebno izvozno dovoljenje, je rok dva meseca od datuma sprejetja plačilne deklaracije.";

5. člen 29(5) se nadomesti z:

"5. Rok, v katerem osnovni proizvodi lahko ostanejo v postopku carinskega skladiščenja ali proste cone, je enak ostanku veljavnosti izvoznega dovoljenja.

Kadar za izvoz ni potrebno izvozno dovoljenje, je rok dva meseca od datuma sprejetja plačilne deklaracije.";

6. v drugem pododstavku člena 30(1) se "člen 349" nadomesti s "člen 357"

7. člen 53 se spremeni:

(a) druga alinea se nadomesti z:

"— za vsako 12-mestno oznako, o količinah izvoženih proizvodov brez izvoznih dovoljenj z vnaprejšnjo določitvijo nadomestila za primere iz prve alinee drugega pododstavka členov 4(1), 6 in 45. Oznake se združujejo po sektorjih. Države članice sprejmejo potrebne ukrepe, s katerimi zagotovijo uradno poročanje teh podatkov najpozneje drugi mesec po sprejetju izvozne deklaracije,";

(b) doda se naslednja alinea:

"— za vsako 12-mestno oznako, o količinah proizvodov, ali za vsako 8-mestno oznako, o blagu, danem v postopke predfinanciranja iz poglavja 3 naslova II. Oznake se združujejo po sektorju. Države članice sprejmejo potrebne ukrepe, s katerimi zagotovijo uradno poročanje teh podatkov najpozneje drugi mesec po sprejetju plačilne deklaracije."

Člen 3

Člen 9 Uredbe (ES) št. 2090/2002 se črta.

Člen 4

Ta Uredba začne veljati tretji dan po objavi v Uradnem listu Evropske unije.

Člen 1 in člen 2(4), (5) ter (7)(b) se uporabljata za proizvode, zajete v plačilni deklaraciji, sprejeti po 1. oktobru 2003.

Člen 2(7)(a) se uporablja za proizvode, zajete v izvozni deklaraciji, sprejeti po 1. oktobru 2003.

Člen 2(3) se uporablja za proizvode, zajete v plačilni deklaraciji, sprejeti po 1. januarju 2004.

Člen 3 se uporablja za proizvode, zajete v izvozni deklaraciji, sprejeti po 1. januarju 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. marca 2003

Za Komisijo

Franz Fischler

Član Komisije

[1] UL L 181, 1.7.1992, str. 21.

[2] UL L 193, 29.7.2000, str. 1.

[3] UL L 62, 7.3.1980, str. 5.

[4] UL L 199, 22.7.1983, str. 12.

[5] UL L 42, 16.2.1990, str. 6.

[6] UL L 325, 17.12.1999, str. 12.

[7] UL L 322, 27.11.2002, str. 4.

[8] UL L 102, 17.4.1999, str. 11.

[9] UL L 183, 12.7.2002, str. 12.

[10] UL L 253, 11.10.1993, str. 1.

[11] UL L 68, 12.3.2002, str. 11.

[12] UL L 177, 15.7.2000, str. 1.

--------------------------------------------------